ຄວາມຮູ້ສຶກຂອງ ນັກຝຶກອົບຮົມ.

ຂ້າພະເຈົ້າ ຊື່ ເສີດ ຢຳຢວນ ຮອງຫົວໜ້າຂະແໜງສັງລວມ ແລະ ຂໍ້ມູນຂ່າວສານ ຄະນະໂຄສະນາອົບຮົມແຂວງວຽງຈັນ. ເນື່ອງໃນໂອກາດທີ່ໄດ້ເຂົ້າຝຶກອົບຮົມທີ່ມີຄວາມໝາຍ ຄວາມສຳຄັນ ຄັ້ງນີ້, ເວົ້າໄດ້ວ່າ ເປັນການຍົກລະດັບ ແລະ ສ້າງທັກສະອັນໃໝ່ ໃຫ້ແກ່ຜູ້ທີ່ເຮັດວຽກເປັນເສນາທິການຂຽນຂ່າວສານປະເພດຕ່າງໆ ຂອງຄະນະໂຄສະນາອົບຮົມ ໃຫ້ມີຮູບແບບໃໝ່, ມີຄວາມທັນສະໄໝ, ເນື້ອໃນກະທັດຮັດ, ດຶງດູດຄວາມສົນໃຈແກ່ຜູ້ອ່ານ. ບັນດາອາຈານຮັບເຊີນ ເປັນວິທະຍາກອນສິດສອນ ລ້ວນແຕ່ເປັນຜູ້ທີ່ມີປະສົບການສູງ ໃນການເຮັດວຽກຂ່າວສານສື່ມວນຊົນຂອງລາວ ໄດ້ແນະນຳທາງດ້ານແນວທາງ, ຮູບການ, ວິທີການຕ່າງໆ ໃຫ້ແກ່ນັກຝຶກອົບຮົມ ໃຫ້ມີຄວາມຄິດໂລ່ງລ່ຽນ, ກ້າຄິດ, ກ້າຕັດສິນໃຈເຮັດໜ້າທີ່ຂອງຕົນ ກໍຄືການເຜີຍແຜ່ຂໍ້ມມູນຂ່າວສານຜ່ານສື່ຕ່າງໆ ໃຫ້ມີຄວາມເປັນມືອາຊີບຫຼາຍຂຶ້ນ; ທັງຮູ້ຊີ້ແຈງ ຕອບໂຕ ຕີຖອຍຖ້ອຍທຳນອງບິດເບືອນ ທີ່ເກີດຂຶ້ນໃນສັງຄົມ, ຮູ້ຈັກຜົນດີ ແລະ ຜົນຮ້າຍ ຂອງປັນຍາປະດິດຍຸກໃໝ່ (AI) ແລະ ໄດ້ແລກປ່ຽນຖອດຖອນບົດຮຽນດ້ານອື່ນໆ ເຮັດໃຫ້ຊຸດຝຶກອົບຮົມຄັ້ງນີ້ ເກີດປະໂຫຍດຫຼາຍທີ່ສຸດ; ທ້າຍນີ້ ຂ້າພະເຈົ້າ ຫວັງວ່າໃນປີຕໍ່ໆໜ້າ ຄະນະນຳຂັ້ນເທິງຈະສືບຕໍ່ຈັດຝຶກອົບຮົມວຽກງານນີ້ ໃຫ້ມີເນື້ອໃນ ແລະ ມີຄວາມໝາຍເລິກເຊິ່ງໜັກແໜ້ນຂຶ້ນໄປອີກເລື້ອຍໆ.